Predkladacia správa

 Predkladaný návrh nariadenia vlády Slovenskej republiky, ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd je vykonávacím predpisom k zákonu č.184/2002 Z. z. o vodách a o zmene a doplnení niektorých zákonov (vodný zákon), ktorý bol schválený Národnou radou Slovenskej republiky vo februári 2002. 

Zákon č. 184/2002 Z. z. o vodách a o zmene a doplnení niektorých zákonov bol uverejnený v Zbierke zákonov Slovenskej republiky až 19. apríla 2002. 

Návrh nariadenia vlády je v súlade s požiadavkami uplatnenými vo vodnom zákone a je kompatibilný s príslušnými smernicami Európskej únie týkajúcich sa vôd. 

Emisno-imisný princíp, ktorý sa uplatňoval pri povoľovaní vypúšťania odpadových a osobitných vôd  v Slovenskej republike od roku 1993 (Nariadenie vlády Slovenskej republiky  č. 242/1993 Z.z.) sa naďalej zachováva, ale sa bude realizovať sprísnenými podmienkami. Podľa tohoto princípu sa rozhodujúcim pre stanovenie limitných hodnôt ukazovateľov znečistenia vôd vo vypúšťaných odpadových vodách stáva typ odpadových vôd  definovaný podľa ich pôvodu a zároveň aj typ recipientu definovaný podľa účelu jeho využitia. Osobitná pozornosť je venovaná vypúšťaniu odpadových vôd a osobitných vôd v citlivých oblastiach, kde je nebezpečie eutrofizácie vôd. 

V tomto návrhu nariadenia vlády  sa uplatňujú  zásady a požiadavky vyplývajúce z príslušných smerníc EÚ najmä smernice 91/271/EHS  o čistení mestských odpadových vôd,  smernice 76/464/EHS o znečistení spôsobenom určitými nebezpečnými látkami vypúšťanými do vodného prostredia a jej dcérskych smerníc, smernice 75/440/EHS o kvalite povrchových vôd určených na odber pitnej vody, smernice 78/659/EHS o kvalite sladkých vôd vyžadujúcich ochranu alebo zlepšenie kvality za účelom podpory života rýb.

Návrh nariadenia vlády upravuje tiež možnosti vypúšťania odpadových vôd a osobitných vôd do podzemných vôd, keď je takéto vypúšťanie racionálnym riešením. V návrhu nariadenia vlády je venovaná náležitá pozornosť povoľovaciemu procesu, koncentračným a bilančným hodnotám znečistenia, ako aj štatistickému hodnoteniu výsledkov meraní, čo je v súlade so smernicou 91/271/EHS.

Predkladaný návrh nariadenia vlády Slovenskej republiky určuje tiež podmienky na vypúšťanie odpadových vôd z odľahčovacích objektov počas trvania prívalových dažďov a tiež podmienky pre vypúšťanie vôd z povrchového odtoku.

Návrh nariadenia vlády bol v mesiaci apríl zaslaný na pripomienkové konanie. V rámci pripomienkového konania boli pripomienkujúcimi orgánmi zaslané pripomienky vecného a legislatívneho charakteru, z ktorých boli niektoré  definované aj ako zásadné pripomienky. Vzhľadom na tieto skutočnosti bol návrh nariadenia vlády prepracovaný v zmysle pripomienok a opätovne v novom znení zaslaný v mesiaci máj 2002 na skrátené pripomienkové konanie.

Návrh nariadenia vlády Slovenskej republiky bol listom zo 17.6.2002 zaslaný ako informatívny materiál Rade hospodárskej a sociálnej dohody Slovenskej republiky.

Návrh nariadenia vlády Slovenskej republiky, ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd bol 2. júla 2002 prerokovaný  a schválený v Legislatívnej rade vlády Slovenskej republiky.

Návrh nariadenia vlády Slovenskej republiky, ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd sa predkladá no rokovanie vlády Slovenskej republiky bez rozporov.

	

VYHLÁSENIE PREDKLADATEĽA

 Návrh nariadenia vlády Slovenskej republiky, ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd sa predkladá na rokovanie Vlády Slovenskej republiky bez rozporov